Document ID: 32002R1251

Κανονισμός (ΕΚ) αριθ. 1251/2002 της Επιτροπής
της 11ης Ιουλίου 2002
για παρέκκλιση από τον κανονισμό (ΕΟΚ) αριθ. 1915/83 της Επιτροπής περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των οικονομικών εκμεταλλεύσεων στην Ευρωπαϊκή Κοινότητα(1), όπως τροποποιήθηκε τελευταία από τον κανονισμό (ΕΚ) αριθ. 1256/97(2), και ιδίως το άρθρο 6,
Εκτιμώντας τα ακόλουθα:
(1) Το άρθρο 3 του κανονισμού (ΕΟΚ) αριθ. 1915/83 της Επιτροπής(3) προβλέπει ότι το όργανο συνδέσμου διαβιβάζει το σύνολο των εντύπων της εκμετάλλευσης στην Επιτροπή το αργότερο εντός εννέα μηνών μετά το τέλος της λογιστικής χρήσης στην οποία αναφέρονται, και η έγκαιρη διαβίβασή του αποτελεί προϋπόθεση για τη χορήγηση της κατ' αποκοπήν αμοιβής που αναφέρεται στο άρθρο 5 του εν λόγω κανονισμού.
(2) Πρόσφατες τροποποιήσεις του κανονισμού (ΕΟΚ) αριθ. 2237/77 της Επιτροπής(4), όπως τροποποιήθηκε τελευταία από τον κανονισμό (EΚ) αριθ. 1837/2001(5), για την τροποποίηση του κανονισμού αριθ. 118/66/ΕΟΚ της Επιτροπής(6) περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις καθώς και διάφορες ζωονόσοι σε ορισμένα κράτη μέλη έχουν καταστήσει πολύ δύσκολη την τήρηση της προθεσμίας εκ μέρους των οργάνων συνδέσμου για τις λογιστικές χρήσεις 2000-2001· λαμβανομένων υπόψη αυτών των περιστάσεων, είναι σκόπιμο να προβλεφθεί παράταση της περιόδου διαβίβασης των δεδομένων για αυτές τις λογιστικές χρήσεις στην Επιτροπή.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής για το δίκτυο γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση της πρώτης και της δεύτερης παραγράφου του άρθρου 3 του κανονισμού (ΕΟΚ) αριθ. 1915/83 για τις λογιστικές χρήσεις 2000 και 2001, η προθεσμία για τη διαβίβαση των εντύπων της εκμετάλλευσης είναι είκοσι δύο μήνες.
Άρθρο 2
Ο παρών κανονισμός αρχίζει να ισχύει την έβδομη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουλίου 2002.

Labels: 2
15
19
6